SL Uradni list Evropske unije L 43/1

DIREKTIVA (EU) 2015/254 EVROPSKEGA PARLAMENTA IN SVETA

z dne 11. februarja 2015

o razveljavitvi Direktive Sveta 93/5/EGS o pomoči Komisiji in sodelovanju držav članic pri znanstvenem proučevanju vprašanj v zvezi z živili

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 114 Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora (1),

v skladu z rednim zakonodajnim postopkom (2),

ob upoštevanju naslednjega:

(1) V okviru programa ustreznosti in uspešnosti predpisov (REFIT) se je Komisija zavezala k doseganju preprostega, jasnega, stabilnega in predvidljivega ureditvenega okvira za podjetja, delavce in državljane.

(2) Cilj Direktive Sveta 93/5/EGS (3) je zagotoviti nemoteno delovanje Znanstvenega odbora za živila s spodbujanjem znanstvene podpore temu odboru s strani držav članic in z organizacijo sodelovanja z ustreznimi nacionalnimi organi o znanstvenih vprašanjih v zvezi z varnostjo živil.

(3) Na podlagi Uredbe (ES) št. 178/2002 Evropskega parlamenta in Sveta (4) so bile naloge Znanstvenega odbora za živila iz Direktive 93/5/EGS prenesene na Evropsko agencijo za varnost hrane (Agencija EFSA), te naloge pa zdaj določa Uredba (ES) št. 178/2002.

(4) Sklep Komisije 97/579/ES (5), s katerim je bil ustanovljen Znanstveni odbor za živila, je bil razveljavljen s Sklepom Komisije 2004/210/ES (6).

(5) Agencija EFSA je na podlagi Uredbe (ES) št. 178/2002 prav tako postala pristojni organ za spodbujanje znanstvenega sodelovanja z državami članicami in ustreznimi nacionalnimi organi, ki delujejo na področjih poslanstva Agencije EFSA. Zlasti člen 22 Uredbe (ES) št. 178/2002 določa, da mora Agencija EFSA delovati v tesnem sodelovanju s pristojnimi službami v državah članicah in da morajo države članice sodelovati z Agencijo EFSA, da zagotovijo izpolnjevanje njenega poslanstva.

(6) Direktiva 93/5/EGS je tako postala zastarela in bi jo bilo treba razveljaviti –

SPREJELA NASLEDNJO DIREKTIVO:

Člen 1

Direktiva 93/5/EGS se razveljavi.

Člen 2

1. Države članice uveljavijo zakone in druge predpise, potrebne za uskladitev s to direktivo najpozneje do 29. februarja 2016. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila temeljnih določb predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Strasbourgu, 11. februarja 2015 Za Evropski parlament Predsednik M. SCHULZ Za Svet Predsednica Z. KALNIŅA-LUKAŠEVICA

(1) UL C 451, 16.12.2014, str. 157.

(2) Stališče Evropskega parlamenta z dne 16. decembra 2014 (še ni objavljeno v Uradnem listu) in odločitev Sveta z dne 27. januarja 2015.

(3) Direktiva Sveta 93/5/EGS z dne 25. februarja 1993 o pomoči Komisiji in sodelovanju držav članic pri znanstvenem proučevanju vprašanj v zvezi z živili (UL L 52, 4.3.1993, str. 18).

(4) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).

(5) Sklep Komisije 97/579/ES z dne 23. julija 1997 o ustanovitvi znanstvenih odborov na področju varstva zdravja potrošnikov in varnosti hrane (UL L 237, 28.8.1997, str. 18).

(6) Sklep Komisije 2004/210/ES z dne 3. marca 2004 o ustanovitvi znanstvenih odborov na področju varstva potrošnikov, javnega zdravja in okolja (UL L 66, 4.3.2004, str. 45).